Beniamino Stella

Mons. Beniamino kardinál Stella (* 18. august 1941, Pieve di Soligo, Treviso, Talianske kráľovstvo) je taliansky rímskokatolícky kňaz a biskup. Po pôsobení v diplomatickom zbore Svätej stolice pôsobil v rokoch 2013 až 2021 ako prefekt Kongregácie pre klérus. V roku 2014 ho pápež František povýšil na kardinála.

Hovorí po anglicky, francúzsky, španielsky a nemecky.

 Rané roky 
Narodil sa 18. augusta 1941 v meste Pieve di Soligo v provincii Treviso v Taliansku. Po ukončení stredoškolského vzdelania nastúpil do Pápežského rímskeho seminára a študoval filozofiu a teológiu na Pápežskej lateránskej univerzite.

Za kňaza diecézy Vittorio Veneto ho 19. marca 1966 vysvätil jeho strýko, arcibiskup Constantino Stella z L’Aquily. V tom istom roku vstúpil do Pápežskej cirkevnej akadémie, aby sa pripravil na diplomatickú kariéru. Počas štúdia tam získal aj titul z kánonického práva na Pápežskej lateránskej univerzite.

 Diplomatická služba 
Do diplomatických služieb Svätej stolice vstúpil v roku 1970 a v rokoch 1970 až 1973 zastával funkcie na nunciatúrach v Dominikánskej republike a v rokoch 1973 až 1976 v Zaire ako tajomník. 5. septembra 1974 bol vymenovaný za kaplána Jeho Svätosti. V rokoch 1976 až 1978 pôsobil v druhej sekcii Štátneho sekretariátu, potom na Malte ako audítor. V roku 1978, po tom, čo maltský premiér Dom Mintoff vyhlásil nuncia Antonia del Giudice za personu non grata, viedol nunciatúru ako chargé d’affaires. V roku 1983 bol pridelený do Rady pre verejné záležitosti Cirkvi. 1. februára 1983 mu bola pridelená hodnosť radcu nunciatúry.

 Biskup 
Dňa 21. augusta 1987 pápež Ján Pavol II. ho vymenoval za titulárneho arcibiskupa Midily, ako aj za apoštolského pronuncia v Konžskej republike a apoštolského delegáta v Čade. Prijal biskupské svätenie od pápeža 5. septembra,  jeho spolusvätiteľmi boli kuriálny arcibiskup Eduardo Martínez Somalo a Jean Orchampt, biskup z Angers. 15. decembra 1992 bol menovaný za apoštolského nuncia na Kube. 11. februára 1999 bol menovaný za apoštolského nuncia v Kolumbii.

Dňa 15. októbra 2007 ho pápež Benedikt XVI. vymenoval za prezidenta Pápežskej cirkevnej akadémie.

 Kongregácia pre klérus 
Pápež František ho 21. septembra 2013 nominoval za prefekta Kongregácie pre klérus. 16. decembra 2013 bol menovaný za člena Kongregácie pre biskupov.

Pápež František prijal jeho rezignáciu na post prefekta Kongregácie 11. júna 2021 a za jeho nástupcu vymenoval Lazara You Heung-Sika s podmienkou že Stella zostane vo funkcii, kým sa Lazar You Heung-Sik nebude môcť presťahovať do Ríma a ujať sa úradu. Lazar You Heung-Sik sa ujal svojej novej funkcie 2. augusta.

 Kardinál 
Na konzistóriu 22. februára 2014 bol menovaný za kardinála diakona s titulárnym kostolom Santi Cosma e Damiano. Dňa 10. marca 2015 pápež František ho vymenoval za člena Pápežského výboru pre medzinárodné eucharistické kongresy.

Dňa 11. júna 2016 bol menovaný za člena Pápežskej komisie pre Vatikánsky mestský štát.

Dňa 13. júla 2016 bol menovaný za člena Sekretariátu pre komunikáciu.

Dňa 28. októbra 2016 za člena Kongregácie pre Boží kult a disciplínu sviatosti.

Dňa 22. novembra 2016 za člena Kongregácie pre náuku viery.

Dňa 4. októbra 2017 za člena Kongregácie pre evanjelizáciu národov.

1. mája 2020 bol povýšený na kardinála biskupa a bol mu pridelený titul predmestského biskupa Porto – Santa Rufina.

Od roku 2016 pôsobil ako postulátor pre kanonizáciu pápeža Jána Pavla I..

Nebol oprávnený voliť na pápežskom konkláve v roku 2025, pretože má viac ako 80 rokov, ale stále sa môže zúčastňovať na pred konklávnych stretnutiach kardinálov. Podľa správ Stella počas jedného z týchto stretnutí kritizoval zosnulého pápeža Františka za to, že „obíde dlhoročnú tradíciu cirkvi“ tým, že povolil katolíckym laikom slúžiť v Rímskej kúrii.

Jeho vyjadrenia údajne prekvapili ostatných kardinálov, pretože bol považovaný za jedného z Františkových najdôveryhodnejších poradcov. V tých istých správach sa spomína aj ako silného podporovateľa kardinála Pietra Parolina v boji o pápežský stolec.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Talianski kardináli
Kategória:Talianski rímskokatolícki biskupi
Kategória:Talianski rímskokatolícki arcibiskupi
Kategória:Talianski rímskokatolícki kňazi
Kategória:Apoštolskí nunciovia v Kolumbii
Kategória:Absolventi Pápežskej lateránskej univerzity